b'\n_START_ARTICLE_\nSet-Peribsen\n_START_SECTION_\nIme\n_START_PARAGRAPH_\nOvo je bilo prvi put u povijesti, da neki faraon nosi u svom imenu Setovo ime. Set je bog zla i kaosa, ubojica dobrog boga Ozirisa, te neprijatelj svog ne\xc4\x87aka Horusa, koji se utjelovljuje u svakom faraonu. Zato se Setovo ime izbjegavalo koristiti; njemu su bili posve\xc4\x87eni crvenokosi ljudi._NEWLINE_Prije ovog faraona, jedina poznata osoba sa Setovim imenom bila je kraljica Tarset, \xc5\xbeena Aned\xc5\xbeiba._NEWLINE_Peribsen zna\xc4\x8di "nada svih srca", pa se Set-Peribsen mo\xc5\xbee prevesti kao "Set, Nada Svih Srca"; dakle, sam faraon utjelovljuje zlog Seta, koji ovdje nije zao ve\xc4\x87 je upravo suprotno: zbog svoje je dobrote on nada svih srca. Bog Set je dvoli\xc4\x8dno bo\xc5\xbeanstvo; ubio je svog brata Ozirisa, ali je koristan jer brani Raa, boga Sunce, od zmije Apopa, pa su ga zato zvali i veli\xc4\x8danstvenim ratnikom te tada zaboravljali na njegovu mra\xc4\x8dnu stranu._NEWLINE_Na pe\xc4\x8datima iz Abida i Elefantine, bog A\xc5\xa1 je ja\xc4\x8de nagla\xc5\xa1en u imenu ovog kralja, pa mu se ime zato \xc4\x8dita i kao "A\xc5\xa1-Peribsen". A\xc5\xa1 je bog oaza i vinograda._NEWLINE_Postoje mnoge teorije o Peribsenovu porijeklu, a ve\xc4\x87ina njih ili podr\xc5\xbeava ili opovrgava tezu da je nasljednik Peribsena bio Sekemib-Perenmaat, jer je to mo\xc5\xbeda jednostavno drugo ime za Seta-Peribsena.\n_START_SECTION_\nVladavina\n_START_PARAGRAPH_\nPeribsen je naslijedio Sened\xc5\xbea, koji mu je vjerojatno bio otac._NEWLINE_U Peribsenovo doba Egiptom vladala je stra\xc5\xa1na su\xc5\xa1a, a razina vode Nila bija\xc5\xa1e vrlo niska. Su\xc5\xa1a je izazvala krizu, \xc5\xa1to je dovelo do nereda; nasljednici Nine\xc4\x8dera - Ueneg, Sened\xc5\xbe i Peribsen - podijelili su kraljevstvo u dvije polovice, pa se zato smatra da je Peribsen ustvari vladao Gornjim Egiptom, a Sened\xc5\xbe Donjim. To potvr\xc4\x91uje natpis koji Sened\xc5\xbea naziva "stra\xc5\xa1nim kraljem Donjeg Egipta"._NEWLINE_Peribsenova dr\xc5\xbeavna politika imala je veliki utjecaj na upravljanje dr\xc5\xbeavom. Pe\xc4\x8dati birokrata iz Abida i Elefantine, kao i ostaci posuda, svjedo\xc4\x8de da su dr\xc5\xbeavni slu\xc5\xbebenici nazivani "upraviteljima juga" i "odanim povjerenicima kralja Gornjeg Egipta". Po\xc5\xa1to Peribsen nije imao utjecaja u Donjem Egiptu, on je svoje interese usmjerio na \xc5\xa1irenje kraljevstva na jug, preko granice kod Elefantine._NEWLINE_Peribsena je naslijedio stanoviti kralj Sekemib-Perenmaat, ili mo\xc5\xbeda Kasekemui. Maneton spominje da je nakon Peribsena vladao neki Send\xc5\xbei, a tu je jo\xc5\xa1 i teorija da je Peribsenov nasljednik bio Kasekem.\n_START_SECTION_\nReligija\n_START_PARAGRAPH_\nPrije Peribsena, u Egiptu su se \xc5\xa1tovali mnogi bogovi. Do izra\xc5\xbeaja je prvo do\xc5\xa1la bo\xc5\xbeica rata Neit (njezino se ime nalazi u mnogim kraljevskim imenima 1. dinastije). Horus-Aha, sin ujedinitelja Egipta, prozvao se po Horusu. Raneb je prvi koji se prozvao po Rau. Peribsen je prvi sebe nazvao po Setu, zlom bogu, ali i ratniku._NEWLINE_Na artefaktima iz Abida i Elefantine koji pripadaju Peribsenu prikazani su A\xc5\xa1, Ra, Bastet i Min. Logi\xc4\x8dno je isticanje Raa i Bastet, omiljene ma\xc4\x8dke, te bogova plodnosti, A\xc5\xa1a i Mina._NEWLINE_Peribsen je Setu, svom omiljenu bogu, podigao hram na Elefantini.'